
Latvijas Republikas Tiesībsarga birojam

Par Ministru kabineta ētikas kodeksu
Ministru kabinets ir iepazinies ar tiesībsarga 2024. gada 25. novembra vēstuli, kurā ietverts tiesībsarga atzinums pārbaudes lietā Nr. 2024-67-26AB (turpmāk – atzinums), un sniedz šādu atbildi.
Ministru kabinets piekrīt atzinumā izteiktajam ieteikumam izstrādāt un pieņemt Ministru kabineta ētikas kodeksu, kurā tostarp būtu regulēta ministru rīcības izvērtēšanas kārtība un noteikts, kādas ir sekas, ja izdarīts pārkāpums.
Darbs pie politisko amatpersonu ētikas jautājumiem aizsākts jau iepriekšējos gados, ņemot vērā Eiropas Padomes Pretkorupcijas starpvalstu grupas (GRECO) 2018. gada 22. jūnijā pieņemtajā novērtējuma ziņojumā par Latviju ietvertās rekomendācijas. Izpildot minētās rekomendācijas, tika izstrādātas Vadlīnijas izpildvaras politisko un pārvaldes amatpersonu sadarbībai[1] un Politisko amatpersonu integritātes risku analīze un izvērtējums[2].
2025. gada pirmajā pusgadā Valsts kancelejā tiek izstrādāts Ministru kabineta ētikas kodekss, un tas tiks nodots Ministru prezidentam tālākas virzības noteikšanai, tādējādi pildot Ministru kabinetam adresēto tiesībsarga ieteikumu un starptautiskos ieteikumus, kā arī ievērojot citu valstu labo praksi.
 
[1] Vadlīnijas izpildvaras politisko un pārvaldes amatpersonu sadarbībai, pieejamas: https://www.mk.gov.lv/lv/media/6435/download?attachment
[2] Politisko amatpersonu integritātes risku analīze un izvērtējums, pieejams: https://www.mk.gov.lv/lv/media/13295/download?attachment

